text: Í 1985 skrivaði Esmar Fuglø bóklingin Okkurt á leið míni – gáva til vinir og kenningar
text: #000000
text: Tá vit vóru unglingar við Landavegin, komu vit mangan oman á Vestaru bryggju, navn, sum vit ikki kendust við tá. Tí vit søgdu oman á Bacalao, Skipasmiðjuna, Saltsøluna, Tunnuvirkið, Ískaina, Fiskasentralin ella Álaker. Minnist væl Esmar Fuglø, sum var stjóri í Esso. Visti eisini, at hann var kendur vinnulívsmaður og sigldi øll árini undir seinna heimsbardaga, har hann forvann nógvan pening sum skipari við Leivi Øssursyni.
text: #000002
text: Esmar var føddur og uppvaksin á Viðareiði í 1910. Av teimum bygdunum, sum tóku við læruni, sum William Sloan kom við til Føroya, var Viðareiði ein tann fyrsta. Foreldur Esmar tóku við hesi læru, og Bíbliunnar meginreglur kom at vera tað, sum Esmar ynskti at liva upp til. Síggi fyri mær Esmar og Ragnhild fara sunnumorgnar vælklødd oman Hoydalsvegin á møti í Ebeneser.
text: #000004
text: Esmar fekk longu mótgang á ungum árum, tí longu sum fýra ára gamla misti hann pápan, sum doyði av fárasjúku bert 49 ára gamal. Eftir sat mamman við sjey børnum, har Esmar var yngstur. Mamman, sum var ættað úr Hòsvík, misti mannin, verpápan og elsta sonin innanfyri tíggju mánaðir. Beiggi Esmar doyði av tuberklum.
text: #000005
text: Áhugavert at lesa, hvussu Esmar og tey búleikaðust á Viðareiði. Veturin var ofta kargur og gav lítið. Einki vegasamband til grannabygdirnar, og fimm fjórðingar at ganga í Sund. Tað vil siga Hvannasund.
text: #000006
text: Tað hendi so nógv niðri á Helluni, tí har runnu bæði sorgar – og gleðistár. Tá hoyrdust ofta ófrættir, og ikki komu altíð aftur teir, sum fóru, og onkuntíð kom bara klædnaposin aftur ikki maðurin. Nógvir fiskimenn vóru á Víðareiði, minnist Esmar.
text: #000007
text: Fimtan ár gamal fóru Esmar til skips við sluppini Ekliptiku, men longu frá byrjan var Esmar ringur av sjóverki, sum hann mest sum ikki slapp av við øll árini á sjónum. Hetta nívdi hann. Esmar var lærdur fyrst stýrimaður og seinni skipsførari. Hann sigldi bæði við føroyskum og útlendskum skipum.
text: #000008
text: Esmar var vorðin trúlovaður við Thurid elstu dóttir Christian Holm Jacobsen, og tey giftust í 1936. Men longu árið eftir misti Esmar konu sína av havhestasjúku, og hetta heystið doyðu nakrar og tretivu konur um landið av hesi sjúku. Esmar misti fótafestið og gekk einkjumaður í fýra ár, til hann fann sær konuna Ragnhild, sum var úr Hvalba.
text: #000010
text: Eftir at Esmar hevði siglt sum skipari undir øllum krínum, legðist hann upp á land og segði farvæl við sjólívið eftir 25 ár. Nú ætlaði hann at royna seg sum handlandi. Hann kom í samband við skotskt felag, sum handlaði við russar um olju. Eftir drúgvar samrøður stovnaði hann Føroya Oljusølu. Fór at seta upp oljutankar ymsastaðni í Føroyum millum annað í Vestmanna, Søldafirði, Klaksvík og í Vági. Menn komu úr Onglandi at sveisa og setu upp hesar tangar.
text: #000012
text: Eftir fýra ár seldi Esmar Føroya Oljusølu til Esso í Danmark, og hann gjørdist stjóri í fyritøkuni í 22 ár, sum helt á Viðanesi. Tá hann gavst sum stjóri var hann vorðin 62 ára gamal.
text: #000014
text: Samstundis, sum Esmar var stjóri í Esso, fekst hann eisini við fiskivinnu saman við hvannasundsbrøðrunum. Vit eru stødd í 1955, og Kaj Johannesen kemur inn á gólvið at práta við Esmar. Kjølbro hevði sligið av at keypa trolaran ”Boston Fury” úr Hull. Kaj og Esmar blivu hesa løtu samdir um at keypa trolaran, sum kom at eita Fiskanes. Trolarin kom til Føroya flaggdagin 1955. Stór mannfjøld tók ímóti Fiskanes henda dagin.
text: #000015
text: Trolarin skuldi gerast góður fongur og útvegaði góðan vinning til eigarar og felagið Dagsbrún. Trolarin var av størstu trolarum, sum funnust í Bretlandi. Hans Pauli Johannesen og seinni Poli Johannesen førdu Fiskanes, sum var seldur av landinum tíggju ár seinni. Hildið var, at tíðin var farin frá síðutrolarum. Bretar og týskarar vóru farnir at byggja hekkutrolarar.
text: #000017
text: Til seinast í hesum umfarinum kunnu við steðga við Saltsøluna og hvíta frálíka Ibiza saltið, sum eisini er áhugaverd søga. Saltsøla í Føroyum lá sum mangt annað í hondunum á útlendskum agentum. Skonnartir og seinni damparar komu við salti, og eisini føroysk skip vóru í Miðalhavinum eftir salti úr Spania og Tunis.
text: #000019
text: Stóru útlendsku skipini, sum komu við salti, ankraðu á ymiskum fjørðum, og vóru sluppirnar loystar frá teymi og koma upp á síðuna á saltdamparunum. Esmar sigur, at hann kom fram á gerðabók í Ebiza, at longu í 1904 var Jens Mohr skipari í Ebiza eftir salti.
text: #000020
text: Nógv tunnuvirksemi á Vesturu bryggju. Hetta var fyri, at vit fingu nótabátar. Esmar slóðaði fyri at fáa selt sild til Pólands. Myndin er frá fyrst í 1950 – árunum.
text: #000021
text: Í tríatiárunum kemur franskt felag til Føroya og setir seg niður á Drelnesi, har teir bygdu stóran saltbygning. Esmar og teir høvdu keypt Fiskanes, og salt var keypt av Drellnesi, men teir hildu, at sjálvandi skuldu føroyingar sjálvir útvega salt, sum skuldi brúkast í Føroyum bæði á sjógvi og landi.
text: #000022
text: Fyrsta desember í 1956 stovna Esmar og hvannasundsbrøðirnir I/S Føroya Saltsølu. Petur Michelsen byggimeistari byggir Saltsøluna. Og nú var at fáa fatur í saltinum, og Esmar fer til Ebiza at royna at selja teimum salt beinleiðis til Føroyum. Minnist serliga Hans Pauli Jahannesen sum stjóri í Saltsøluni, hesin prátingarsami maður sum undir hatti var at síggja á bryggjuni.
text: #000023
text: Esmar tók skipføraraprógv í 1935 í Keypmannahavn og sama árið fór hann sum stýrimaður umborð á 5500 stóra skipið Ananu. P/f Uvak hevði keypt skipið, og í tvey ár sigdli skipið 27 útróðrarbátar og 160 mans til Grønlands at rógva út. P/f Uvak seldi Ananu aftur, sum var minisprongd í 1942. Tá átti týska stjórnin skipið.
text: #000024
text: Vit, sum eldru eru, minnast Saltsøluna og ikki minst stóra kranan, sum stóð á bryggjuni. Minnist serliga Klæmint Tausen, Hilmar Danielsen og Per Højgaard, sum stýrdu krananum. Kom saltdampari á Havnini, skuldi báturin tømast beinanvegin. Tá var arbeitt allar tímarnar á døgninum. Minnist væl syngjandi ljóðið frá krananum, sum hoyrdist um alla Havnina. Tá tú lesur bóklingin Okkurt á leið mína merkir tú hesa serligu drímegi hjá Esmari, sum altíð leitaði eftir nýggjum avbjóðingum. (Vagnur)
text: #000025
text: Esmar Fuglu niðri á Helluni á Viðareiði, sum var sjósambandið við umheimin. Mangan ringt at flota bát.
text: #000026